# Informatīvais ziņojums

# „Par Ekonomikas ministrijas organizētajiem darbsemināriem par Eiropas Savienības Vienotā un Digitālā vienotā tirgus jautājumiem, identificētajām Latvijas interesēm un ieteicamajiem pasākumiem nacionālajā līmenī”

## 1. Pamatojums

Pamatojoties uz Ministru kabineta 2009.gada 3.februāra noteikumu Nr.96 „Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” 7. un 8.punktu un Deklarācijā par Māra Kučinska vadītā Ministru kabineta iecerēto darbību ietvertajiem uzdevumiem Nr. 33.-35. attiecībā uz komercdarbības vides uzlabošanu un valsts konkurētspējas paaugstināšanu – straujāku eksporta pieaugumu un uzdevumu Nr.59 attiecībā uz nacionālo interešu aizstāvību Eiropas Savienības institūcijās, vienlaikus atbalstot ES Vienotā tirgus politikas īstenošanu, Ekonomikas ministrija ir sagatavojusi Informatīvo ziņojumu Par Ekonomikas ministrijas organizētajiem darbsemināriem par Eiropas Savienības (turpmāk – ES) Vienotā un Digitālā vienotā tirgus jautājumiem, identificētajām Latvijas interesēm un ieteicamajiem pasākumiem nacionālajā līmenī.

**2. Ievads**

ES Vienotais tirgus tika izveidots 1992.gadā, kad Māstrihtā tika parakstīts Līgums par Eiropas Savienību[[1]](#footnote-1), kurā paredzēts, ka tiek izveidots ES Vienotais tirgus un noteiktas četras pamatbrīvības: brīva preču, pakalpojumu, personu un finanšu aprite.

Šobrīd iepriekš minētās četras pamatbrīvības ir noteiktas Līgumā par Eiropas Savienību un Līgumā par Eiropas Savienības darbību[[2]](#footnote-2). Pamatbrīvības ir ES Vienotā tirgus galvenais konkurētspējas nodrošināšanas elements un Eiropas Komisija (turpmāk - EK) ES Vienotā tirgus stiprināšanu ir noteikusi kā prioritāti[[3]](#footnote-3). EK 2015.gadā pieņēma divas stratēģijas – ES Vienotā tirgus stratēģiju[[4]](#footnote-4) un ES Digitālā vienotā tirgus stratēģiju[[5]](#footnote-5), kurās noteikta nepieciešamā rīcība ES Vienotā un ES Digitālā vienotā tirgus turpmākai stiprināšanai un funkcionēšanas uzlabošanai. Abas stratēģijas paredz daudzgadu mērķus, kas vērsti uz nelielu skaitu pasākumu, kurus nepieciešams īstenot ES līmenī, un kas tiešā veidā skar visu ES dalībvalstu tirgus attīstību un konkurētspēju dažādās jomās.

ES Digitālā Vienotā tirgus stratēģija tika pieņemta 2015.gada 6.maijā. Tajā noteikti konkrēti pasākumi 16 rīcības jomās: 1. Likumdošanas priekšlikumi uzlabojumiem pārrobežu līgumu noteikumos; 2. Regulas par sadarbību patērētāju tiesību aizsardzības jomā[[6]](#footnote-6) pārskatīšana; 3. Paku piegādes sistēmas uzlabošana; 4. Tiesību aktu pārskatīšana nepamatotu ģeogrāfisko ierobežojumu novēršanai; 5. Konkurences tiesību problēmjautājumu apzināšana e-komercijā; 6. Priekšlikumi autortiesību regulējuma reformai; 7. Satelīta apraides un kabeļu retranslācijas direktīvas[[7]](#footnote-7) pārskatīšana; 8. Priekšlikumi pievienotās vērtības nodokļa (turpmāk - PVN) administratīvā sloga mazināšanai; 9. ES telesakaru noteikumu reforma; 10. Audiovizuālo mediju pakalpojumu direktīvas[[8]](#footnote-8) pārskatīšana; 11. Izpēte par tiešsaistes platformu lomu tirgū (tajā skaitā nelegālo saturu); 12. Personas datu aizsardzības regulējuma pārskatīšana; 13. Publiskā - privātā partnerība kiberdrošības jomā; 14. Datu brīvas aprites un Eiropas mākoņdatošanas iniciatīvas; 15. Informācijas un komunikāciju tehnoloģiju (turpmāk – IKT) standartizācijas plāns un ES līmeņa sadarbspēja publisko pakalpojumu ietvaros; 16. E-pārvaldes rīcības plāns un “tikai vienreiz” principa iedzīvināšana.

Savukārt ES Vienotā tirgus stratēģija tika pieņemta 2015.gada 28.oktobrī. Tā paredz konkrētus pasākumus 22 rīcības jomās un vairāki no tiem tieši pārklājas vai ir jāskata ciešā sasaistē ar pasākumiem, kas iekļauti ES Digitālā Vienotā tirgus stratēģijā: 1. Sadarbības ekonomikas komercdarbības modeļu analīze un vadlīnijas noteikumu piemērošanai; 2. Priekšlikumi PVN režīma vienkāršošanai; 3. Regulatīvi pasākumi komersantu maksātnespējas jomā; 4. Priekšlikumi veicināt digitālo tehnoloģiju izmantošanu komercdarbībā un komersantu apvienošanos un sadalīšanos; 5. Iniciatīvas jaunuzņēmumiem (*start-ups*); 6. Norādījumi dalībvalstīm par nepieciešamajām reformām profesiju regulējumā; 7. Analīze noteikumu pārskatīšanai un izstrādei profesiju jomā; 8. Regulatīvi pasākumi biznesa un būvniecības pakalpojumiem; 9. “Pakalpojumu pase” biznesa un būvniecības pakalpojumiem; 10. Mazumtirdzniecības nozares analīze; 11. Iniciatīvas ģeogrāfisko ierobežojumu novēršanai; 12. Kopīgā standartizācijas iniciatīva; 13. Īpaši norādījumi par pakalpojumu standartizāciju; 14. Publisko iepirkumu lielo projektu izvērtēšana; 15. Publisko iepirkumu sistēmas uzlabošana; 16. Intelektuālā īpašuma tiesību sistēmas modernizēšana; 17. EK aktivitātes labākai tiesību aktu ieviešanai un piemērošanai; 18. EK “Vienotā tirgus informācijas rīks” informācijas iegūšanai no komersantiem; 19. Priekšlikumi uzlabotai jaunu noteikumu paziņošanai pakalpojumu jomā; 20. Rīcības plāns zināšanu uzlabošanai par savstarpējas atzīšanas principu; 21. Priekšlikums pārskatīt Savstarpējās atzīšanas regulu[[9]](#footnote-9) preču aprites uzlabošanai; 22. Pasākumi nepieļaut neatbilstīgu ražojumu atrašanos ES tirgū.

Praksē ES pamatbrīvības nozīmē, ka Latvijas pilsoņiem ir tiesības dzīvot, strādāt, studēt un ceļot, kā arī brīvi iegādāties preces un saņemt pakalpojumus citās dalībvalstīs, kā arī veikt finanšu darījumus. Savukārt Latvijas komersantiem ES pamatbrīvības dod tiesības brīvi piedāvāt preces un pakalpojumus citu dalībvalstu darījumu partneriem un klientiem un daudz vieglāk veikt komercdarbību, it īpaši pārrobežu komercdarbību. 2015.gadā kopā 74% Latvijas kopējā preču un pakalpojumu tirdzniecība bija uz ES dalībvalstīm. 12 gados kopš Latvijas pievienošanās ES preču un pakalpojumu eksports uz ES dalībvalstīm ir trīskāršojies (no EUR 2,9 miljardiem 2004.gadā līdz EUR 9,5 miljardiem 2015.gadā), kamēr imports audzis divarpus reizes (no EUR 4,2 miljardiem 2004.gadā līdz EUR 10,8 miljardiem 2015.gadā). Eiropas Parlamenta 2014.gada pētījumā[[10]](#footnote-10) lēsts, ka turpinot uzlabot ES Vienotā tirgus funkcionēšanu, piemēram, novēršot ne-tarifu barjeras preču tirdzniecībā starp ES dalībvalstīm, Latvijas iekšzemes kopprodukta (turpmāk – IKP) potenciālais pieaugums varētu sasniegt papildus 3%, savukārt tirdzniecības līmenis palielinātos par 9.19%.

Tas nozīmē, ka Latvijas interesēs ir pilnvērtīga ES Vienotā tirgus funkcionēšana un tādu pasākumu īstenošana, kas uzlabo Latvijas komersantu iespējas brīvi realizēt komercdarbības intereses visās ES dalībvalstīs.

**3. Ekonomikas ministrijas darbsemināri par EK iniciatīvām ES Vienotā un Digitālā vienotā tirgus jomā un darbsemināros identificētie secinājumi**

Ņemot vērā iepriekš minēto, Ekonomikas ministrija 2016.gadā organizēja divus darbseminārus, kuros piedalījās valsts pārvaldes iestāžu, nevalstisko organizāciju un komercdarbības pārstāvji. Darbsemināros un secinājumu identificēšanā piedalījās pārstāvji no Ekonomikas ministrijas, Ārlietu ministrijas, Vides aizsardzības un reģionālās attīstības ministrijas, Tieslietu ministrijas, Finanšu ministrijas, Valts ieņēmumu dienesta, Iepirkumu uzraudzības biroja, Aizsardzības ministrijas, Satiksmes ministrijas. Tāpat piedalījās nevalstiskā sektora pārstāvji no Latvijas Darba devēju konfederācijas, Latvijas Tirdzniecības un rūpniecības kameras, Latvijas Tirgotāju asociācijas, Latvijas Informācijas un komunikācijas tehnoloģijas asociācijas, Latvijas Interneta asociācijas, Mašīnbūves un Metālapstrādes Rūpniecības asociācijas, Latvijas mazo un vidējo uzņēmumu asociācijas, Latvijas Biznesa Konsultantu Asociācijas, Latvijas Tehnoloģiskā centra, Latvijas Reklāmas asociācijas, un VAS Latvijas Dzelzceļš, SIA Autolevi, Ekonomikas un kultūras augstskolas. Darbsemināru mērķis bija veidot dialogu starp komersantiem un to pārstāvošajām organizācijām, kā arī valsts pārvaldes iestādēm, diskutējot par ES Vienotā tirgus un Digitālā vienotā tirgus stratēģijās plānotajām iniciatīvām, no tām izrietošajiem nozarēm aktuālajiem un būtiskajiem jautājumiem, kā arī sadarbības stiprināšanas iespējām. Pirms darbsemināru rīkošanas, Ekonomikas ministrija veica aptauju, identificējot tās iepriekšminēto stratēģiju iniciatīvas, par kurām nevalstiskā sektora pārstāvjiem ir vislielākā interese un par kurām tie vēlās sniegt ekspertīzi, attiecīgās tēmas ietverot darbsemināros kā darba kārtības punktus, kā arī pirms tam izplatot diskusiju jautājumus par EK iniciatīvām, lai nevalstiskajām organizācijām būtu iespējams plaši konsultēties par specifiskajām interesēm attiecībā uz atsevišķām iniciatīvām.

Darbseminārs par ES Vienotā tirgus stratēģiju norisinājās 2016.gada 11.maijā. Tajā piedalījās 27 dalībnieki. Savukārt darbseminārs par ES Digitālā vienotā tirgus stratēģiju norisinājās 2016.gada 18.maijā un tajā piedalījās 30 dalībnieki. Darbsemināri tika rīkoti interaktīvā diskusiju formātā, kurā dalībnieki diskutēja par stratēģijās paredzētajām iniciatīvām trīs diskusiju pamatjautājumu grupu iedalījumā pēc rotācijas principa, šādi nodrošinot maksimāli plašu aptverto tēmu loku, kā arī aktīvu dalībnieku iesaisti visā darbsemināra laikā.

*Darbseminārā par ES Vienotā tirgus stratēģiju apskatītās diskusiju tēmas*

|  |  |
| --- | --- |
| **Diskusiju tēma** | **Aptvertās ES iniciatīvu jomas** |
| “Iespēju radīšana uzņēmumiem” | * Sadarbības ekonomika (*collaborative economy*) * Pārrobežu darbība un tehnoloģijas tās veicināšanai * Komercdarbības uzsākšana, t.sk. atbalsts jaunuzņēmumiem (*start-ups*) |
| “Vienotas telpas modernizēšana” | * Publiskais iepirkums * Intelektuālais īpašums |
| “Praktisku ieguvumu nodrošināšana” | * Jaunu noteikumu ieviešana un piemērošana * Savstarpējās atzīšanas princips * Neatbilstīgu ražojumu novēršana ES tirgū |

*Darbseminārā par ES Digitālā vienotā tirgus stratēģiju apskatītās diskusiju tēmas*

|  |  |
| --- | --- |
| **Diskusiju tēma** | **Aptvertās ES iniciatīvu jomas** |
| “Labāka piekļuve tiešsaistes piedāvājumiem” | * Pārrobežu tiešsaistes līgumi * Ģeogrāfiskie ierobežojumi * PVN administratīvā sloga mazināšana |
| “Piemēroti apstākļi attīstībai” | * Interneta platformas * Datu aizsardzība / Kiberdrošība |
| “Digitalizācija visās nozarēs” | * Datu brīva aprite un mākoņdatošana * E-pārvalde |

**3.1. ES iniciatīvu raksturojums un darbsemināru secinājumi**

*3.1.1. Sadarbības ekonomika*

2016.gada 2.jūnijā EK publicēja paziņojumu “Eiropas sadarbīgās ekonomikas programma”[[11]](#footnote-11). Tiek lēsts, ka 2015.gadā ES gūtie bruto ieņēmumi no sadarbības ekonomikas platformām un piegādātājiem sasniedza 28 miljardus euro. Nākotnē sadarbības ekonomika varētu ES tautsaimniecībā papildus ienest 160–572 miljardus euro. Vienlaikus sadarbības ekonomika var veicināt saimniecisko aktīvu koplietošanu un resursu lietderīgāku izmantošanu, kas savukārt var palīdzēt realizēt ES ilgtspējas programmu un pāreju uz aprites ekonomiku. Platformas, kas darbojas piecos nozīmīgākajos sadarbības ekonomikas sektoros, 2015.gadā ES radīja ieņēmumus aptuveni 3,6 miljardu euro apmērā. Šie sektori ir izmitināšana (īstermiņa īre), pasažieru pārvadājumi, mājsaimniecības pakalpojumi, profesionālie un tehniskie pakalpojumi un sadarbīgā finansēšana. Attiecībā uz sadarbības ekonomiku Latvijā uz šo brīdi nepastāv speciālas tiesību normas, kas regulē šo jomu, tomēr ir parakstīts saprašanās memorands starp Ekonomikas ministriju, *Uber* un *Taxify* par dialoga attīstīšanu par kopbraukšanas jomas tiesisko regulējumu, kā arī Saeimā šobrīd tiek skatīts regulējuma priekšlikums.

Ekonomikas ministrijas rīkotajos darbsemināros tika uzsvērts, ka sadarbības ekonomikas rašanās un attīstība norāda uz konkurētspējīga tirgus veselīgu attīstību un attiecībā uz jauniem komercdarbības modeļiem prioritārai jābūt nevis jauna regulējuma ieviešanai, bet esošā regulējuma pielāgošanai, jo pieaugot regulējumam, samazinās iespējas tirgū iekļūt jauniem tirgus dalībniekiem, kā arī liels regulējuma slogs rada vēlmi no tā izvairīties. Šādi potenciāli tiktu samazinātas krāpniecisku darbību iespējas. Tāpat tika norādīts, ka ir nepieciešams attīstīt iespējas automātiskai informācijas nosūtīšanai par iedzīvotāju darījumiem Valsts ieņēmuma dienestam (turpmāk - VID), kur VID elektroniskā sistēma varētu automātiski aprēķināt samaksājamos nodokļus tiem, kas gūst peļņu, piemēram, ar sadarbības ekonomikas platformu palīdzību. Šāds risinājums samazinātu administratīvo slogu visām iesaistītajām pusēm. Visbeidzot nepieciešams paplašināt zināšanas par tehnoloģiju izmantošanu (aplikāciju, m-komercijas, ieskaitot sadarbības ekonomikas un citu platformu piedāvātās iespējas) un tās piedāvātajām iespējām komercdarbībai, parādot tehnoloģijas kā papildus ieguvumu, ne traucējumu radītājus (*disruptors*) klasiskiem komercdarbības modeļiem.

*3.1.2. Komercdarbības uzsākšana, t.sk. atbalsts jaunuzņēmumiem (start-ups)*

EK organizēs “Jaunuzņēmumu (*start-ups*) iniciatīvu”, ar mērķi uzlabot komercdarbības vidi jaunuzņēmumiem. EK tiks veidota vienota digitālā tīmekļa vietne, lai uzlabotu informācijas pieejamību par komercdarbības uzsākšanu, attīstīšanu un pārrobežu komercdarbību, īpaši to pielāgojot jaunuzņēmumu vajadzībām, kā arī ar specifisku fondu plānots atbalstīt jaunu komersantu, it sevišķi ar ātru izaugsmes potenciālu, izveidi un paplašināšanos ārpus valsts robežām. Latvijā ar 2017.gadu plānots ieviest jaunuzņēmumu darbību atbalstošu regulējumu ar mērķi ieviest atbalsta programmas jaunuzņēmumiem un tādējādi veicināt to veidošanos Latvijā[[12]](#footnote-12). Latvijas valsts pārvaldes pakalpojumu portāla ([www.latvija.lv](http://www.latvija.lv)) novērtējums attiecībā uz pārrobežu saturu no EK puses[[13]](#footnote-13) 2015.gadā bija zem vidējā ES līmeņa. Kā būtiskākās problēmas tiek norādītas sarežģīts informācijas izkārtojums, struktūra un navigācija jeb problēmas atrast nepieciešamo informāciju par pārrobežu pakalpojumiem.

Ekonomikas ministrijas rīkotajos darbsemināros tika norādīts, ka ES nepieciešams risinājums (vienots kontaktpunkts), kurā uzzināt visu nepieciešamo par pārrobežu darbību un citu ES dalībvalstu prasībām, kā arī nepieciešams attīstīt Latvijas vienotā kontaktpunkta funkcionalitāti, jo trūkst vienota informācija par komercdarbības uzsākšanu. Tāpat diskusijās tika norādīts, ka tirgus uzraudzības pasākumu ietvaros (it sevišķi jaunuzņēmumiem) pirmajam solim, konstatējot neatbilstības vai pārkāpumus komersantu darbībā no attiecīgo iestāžu puses, jābūt konsultatīviem pasākumiem. Šādā veidā komersants var labot kļūdu un novērst turpmāku neatbilstību, turklāt netiek kavēta attīstība vai apstādināta komercdarbība. Papildus jānosaka konkrēts ienākumu limits (piemēram, 10 000 eiro), kuru sasniedzot komersantiem ir jāsāk maksāt nodokļi, kas atvieglotu VID un nodokļu maksātāju administratīvo slogu. Papildus tika atzīmēts, ka esošie atbalsta mehānismi un palīdzības punkti ir slikti pielāgoti komersantu vajadzībām, jo, piemēram, atlasa informāciju par potenciāliem sadarbības partneriem no publiski pieejamām datubāzēm. Atsevišķās nozarēs, piemēram, mašīnbūves nozarē ir nepieciešamas tūlītējas iespējas uz ārvalstu tirgiem produkcijas eksportēšanai un par efektīvām, īpaši kontaktu dibināšanā, tiek uzskatītas komersantu vizīšu vai savstarpējo tikšanos organizēšana. Vienlaikus digitālo tehnoloģiju jaunuzņēmumiem ir vislielākais potenciāls pārrobežu darbībai, tomēr nozaru pārstāvji norāda uz grūtībām piekļūt finansējumam. Grantu vai aizdevumu izvērtēšana un piešķiršana ir laikietilpīgs un birokrātisks process, kam bieži nepieciešamas ķīlas vai notāru pakalpojumi. Tādēļ arvien biežāk komersanti meklē citus instrumentus, piemēram, biznesa eņģeļus, pūļa finansējumu (*crowdfunding*) vai izmanto īstermiņa aizdevumus. Tajā pašā laikā nepieciešams veidot vienkāršotas atskaites (grāmatvedības un nodokļu atskaites) sistēmas, kas samazinātu administratīvo slogu iesaistītajām pusēm. Vienkāršota atskaites sistēma, piemēram, līdz noteikta apgrozījuma sasniegšanai, kā arī elektroniski izpildāmas procedūras, ietaupītu jauno komersantu resursus. Komersanti norādīja, ka atbalstāms ir nodokļu režīms, kas būtu īpaši piemērots jaunuzņēmumiem pirmajos dzīves gados. Visbeidzot tika atzīmēts, ka Latvijā ir attīstītas tehnoloģijas, laba infrastruktūra, bet daudzi nemāk tās pienācīgi un prātīgi izmantot, tādēļ nepieciešams fokuss uz e-prasmju attīstīšanu. Vienlaikus, tika uzsvērts, ka komercdarbību var uzsākt ne tikai jaunieši, bet arī vecākās iedzīvotāju grupas pārstāvji un šis jautājums ir arī jāietver turpmākās e-prasmju attīstīšanas politikas kontekstā.

*3.1.3. Publiskais iepirkums*

EK izveidos lielo infrastruktūras projektu iepirkumu brīvprātīgu izvērtēšanas mehānismu, kura ietvaros dalībvalstīm tiks sniegtas konsultācijas par projektiem, kuru vērtība pārsniedz 700 milj. euro. Tiks veicināta spēcīgu pirmās instances iestāžu izveide un izvērtēti esošie ES noteikumi attiecībā uz iepirkumu procedūru pārskatīšanu (Direktīva 2007/66/EK[[14]](#footnote-14)). Tāpat EK palīdzēs dalībvalstīm uzlabot e-Iepirkuma procedūras un izveidot publisko iepirkumu līgumu reģistrus, kas aptvertu visu iepirkumu līgumu dzīves ciklu. Latvijā publiskais iepirkums veido aptuveni 16-18% no IKP. Šāda ietekme uz preču un pakalpojumu tirgu ir vērā ņemama. Jaunākajā ES Vienotā tirgus rezultātu apkopojumā (*Single Market Scoreboard*) par 2015.gadu Latvijas sniegums publisko iepirkumu jomā novērtēts kā uzlabojams šādās jomās: 1) 32 % gadījumu piesakās tikai viens pretendents; 2) 10 % gadījumu par iepirkumiem notikusi vienošanās bez to izsludināšanas[[15]](#footnote-15).

Ekonomikas ministrijas rīkotajos darbsemināros tika secināts, ka šobrīd administratīvo slogu rada prasības par to, ka piegādātājam jāpierāda līdz līguma noslēgšanai vai piedāvājuma iesniegšanai, ka tā speciālistu kvalifikācija ir atbilstoša. Tādēļ jāpopularizē Iekšējā tirgus informācijas sistēma (turpmāk - IMI), lai atbildīgās iestādes to izmanto aizvien plašāk. Popularizēšanas ietvaros jāuzsver tas, ka dalībvalstu valsts pārvaldes iestādes var apmainīties ar informāciju ne tikai par komersantiem, kas piedalās publiskajos iepirkumos, bet arī par atsevišķu speciālistu kvalifikācijas atbilstību. EK jāturpina popularizēt un padarīt aizvien lietotājam draudzīgāka iepirkumu datubāze TED, jo tajā pieejamā informācija potenciāli var uzlabot pārrobežu iepirkumu skaitu. Tāpat darbsemināru ietvaros tika norādīts, ka EK iniciatīva attiecībā uz atzinumu sniegšanu par neprecizitātēm pēc tam, kad iepirkumu līgumi ir sagatavoti varētu radīt papildus administratīvo slogu, tādēļ EK jāuzlabo konsultāciju kapacitāte un efektivitāte vēl pirms līgumu sagatavošanas. Vienlaikus jāpievēršas risinājumiem iesniedzamo dokumentu tulkojumu prasībām, jo šobrīd tiek pieprasīts piedāvājuma dokumentus iesniegt attiecīgās valsts valodā (piemēram, Francijā), kas ir papildus slogs komersantam. Šajā kontekstā citu Eiropas Savienības dalībvalstu iepirkumos ir iespējams iesniegt Eiropas vienoto iepirkuma procedūras dokumentu kā sākotnējo apliecinājumu atbilstībai nolikumā ietvertajām prasībām, tādēļ tā lietošana EK jāpopularizē. Darbsemināros tika atzīmēts, ka Latvijā nepieciešams stiprināt “mediācijas” (vai līdzvērtīgu pasākumu, ar ko tiek stiprināta kompetentu speciālistu iesaiste projektu sagatavošanā) koncepciju, ar ko iespējams atvieglot dokumentu saskaņošanu, it sevišķi, kad tiek īstenoti projekti, iesaistoties vairākiem komersantiem. Šādu speciālistu iesaiste būtu lietderīga, veicinot dokumentu saskaņošanu pienācīgos laika termiņos, kas – kā norādīts darbsemināros – atsevišķos gadījumos var ilgt nesamērīgi ilgi (līdz pat 3 gadiem). Tāpat jāuzlabo strīdu risināšana pēc iepirkuma noslēgšanas, jo produktu kvalitāte reizēm atbilst prasībām tikai uz papīra, bet faktiski tiek secināts, ka ir neadekvāta, tādēļ nepieciešams diskutēt par iespējamu mehānismu izveidi kā ātri un efektīvi risināt strīdus pēc iepirkumu noslēgšanas. Tāpat nepieciešams veicināt zaļā iepirkuma, inovatīva iepirkuma un iepirkuma ar augstu pievienoto vērtību aizvien plašāku pielietošanu. Šajā kontekstā jāveic pasākumi, t.sk. jāizvērtē nepieciešamība grozījumu veikšanai atbilstošajos normatīvajos aktos, kas nodrošinātu obligātu pasākumu realizēšanu, kā arī jānodrošina uzraudzība un jāsniedz informācija citām institūcijām, un jāveic informatīvie pasākumi un semināru organizēšana. Visbeidzot jāveic informatīvi pasākumi par korektu iepirkuma īstenošanas gaitu, jo šobrīd komersantiem, it sevišķi mazajiem un vidējiem, ir nepietiekama kapacitāte un zināšanas, lai pieteiktos iepirkumu procedūrām.

*3.1.4. Intelektuālais īpašums*

EK plāno īstenot vairākus pasākumus patentu sistēmas uzlabošanai, it īpaši farmācijas un citās rūpniecības nozarēs, uz kuru ražojumiem attiecas ražojumu tirdzniecības atļaujas, piemēram, ieviešot vienotu valstu papildu aizsardzības sertifikātu. EK nāks klajā ar pasākumiem, kas atbalstīs intelektuālā īpašuma izmantošanu mazajos un vidējos uzņēmumos (turpmāk – MVU), tostarp paplašinot informācijas pieejamību un finansiālā atbalsta shēmas. Tāpat EK pārskatīs intelektuālā īpašuma tiesību piemērošanas stratēģiju, lai to pielāgotu pārrobežu darījumiem un iespējamo pārkāpumu risinājumiem. Intelektuālā īpašuma piesātinātās nozares veido 39 % no IKP un aizpilda 35 % darba vietu ES. Tikai 9 % ES MVU ir intelektuālā īpašuma tiesību subjekti, bet tie MVU, kuriem ir šādas tiesības, vidēji rada par 32 % lielākus ieņēmumus uz vienu darbinieku nekā tie, kam to nav[[16]](#footnote-16). "Intelektuālā īpašuma tiesību aizsardzības un nodrošināšanas pamatnostādnes 2015. - 2020. gadam" ir vidēja termiņa politikas plānošanas dokuments, kas nosaka Latvijas valdības politikas pamatprincipus, mērķus un rīcības virzienus intelektuālā īpašuma tiesību aizsardzībā un nodrošināšanā pieciem gadiem. Ikgadējais kopējais Latvijā spēkā stājušos patentu skaits turpina pieaugt. Salīdzinot ar 2001.gadu, šis skaitlis ir trīskāršojies. Tas galvenokārt ir saistīts ar lielāka skaita Eiropas patentu apstiprināšanu Latvijā.

Ekonomikas ministrijas rīkotajos darbsemināros tika secināts, ka ES mērogā nepieciešams ambiciozs pasākumu plāns saistībā ar intelektuālā īpašuma jomu, nodrošinot tā pieejamību mazajiem un vidējiem uzņēmumiem, efektīvu informācijas apmaiņu un vienu saziņas punktu, kurā iespējams uzzināt nepieciešamo informāciju par šiem jautājumiem. Latvijā novērots zināšanu trūkums par intelektuālā īpašuma tiesībām un iesaistītie bieži neapzinās, ka inovatīvu produktu radīšana automātiski nenodrošina tiesību aizsardzību. Kā problēma tika norādīts, ka pastāv iespaids, ka intelektuālā īpašuma reģistrēšana ir dārga un aizsardzība (tiesāšanās) MVU izmaksās nesamērīgi daudz, tādēļ iespējams jāmeklē kompensēšanas risinājumi, kā arī jāveicina informācijas pieejamība. Vienlaikus, šobrīd prioritāte būtu jāpiešķir problēmu risināšanai, kas saistītas ar patentu ieviešanu rūpniecībā (t.s. komercializāciju) un inovāciju pārnesi praksē.

*3.1.5. Jaunu noteikumu ieviešana un piemērošana*

EK iesniegs regulatīvu priekšlikumu, kas uzlabos šī brīža paziņojumu (*notifications*) procedūru par dalībvalstīs izstrādātajiem tehniskajiem noteikumiem, kas dos iespēju agrīnākā posmā pārbaudīt, cik attaisnojami un proporcionāli ir valstu jaunie noteikumi, kas ierobežo pakalpojumu brīvu apriti. EK papildus izstrādās datu analīzes mehānismu, ar ko tiks analizēta jaunu direktīvu ieviešana dalībvalstīs, kā arī tiks stiprināta sadarbība ar dalībvalstīm attiecībā uz jaunu un svarīgu tiesību aktu īstenošanu un piemērošanu. Tāpat tiks iesniegts priekšlikums, ar ko paredzētas tiesības EK pieprasīt informāciju tieši no komersantiem (*SMIT* rīks). EK vēl izpēta iespējas šāda rīka piemērošanai, taču visticamāk tas tiktu piemērots tikai atsevišķi definētos izņēmuma gadījumos. Latvijas tiesību aktu transponēšanas deficīts 2015.gadā bija 0,4 % (iepriekšējā pārskatā: 0,7 %). Latvija ir starp tām 13 dalībvalstīm, kas ir uzlabojušas savu sniegumu, un viena no tām 7 dalībvalstīm, kas sasniegušas divus ierosinātos 0,5 % mērķus transponēšanas un atbilstības deficīta ziņā (ES vidējais rādītājs = 0,7 %). Atbilstības deficīts: 0,2 % (iepriekšējā pārskatā: 0,2 %). Tas ir stabils rezultāts, kas ļauj Latvijai ierindoties starp tām 4 dalībvalstīm, kurām ir vismazāk nepareizi transponēto direktīvu, un starp tām 8 dalībvalstīm, kas ir uzrādījušas vai atkārtojušas savu līdz šim labāko sniegumu.

Ekonomikas ministrijas rīkotajos darbsemināros tika norādīts, ka liela problēma joprojām saistīta ar nevienmērīgu noteikumu piemērošanu, piemēram, būvniecības jomā vai publisko iepirkumu jomā tiek piemēroti atviegloti noteikumi vietējiem tirgus dalībniekiem un atsevišķa sistēma citu valstu komersantiem. Tāpat tika norādīts, ka jaunos ES noteikumos dažkārt paredzēti neproporcionāli ierobežojoši termiņi prasībām, kuru izpildei paredzēti lieli ieguldījumi. EK arī nepieciešams uzlabot labāka regulējuma principu ievērošanu – piemēri vājai EK izpratnei un noteikumu pamatotībai ir priekšlikumi digitālajā jomā (telesakaru nozares pārregulācija), kā arī priekšlikumi darbinieku nosūtīšanas jomā. Vienlaikus EK jāveido horizontāls regulējums uz visiem līdzvērtīgiem regulējuma subjektiem, lai neveidotos situācijas, ka konkrēta prece vai pakalpojums ir nesamērīgi pārregulēts, kamēr līdzvērtīga prece vai pakalpojums netiek pakļauts tam pašam regulējumam (īsziņu sūtīšana/saņemšana ir stingri regulēta, bet aplikācijas *Whatsapp* izmantošana nav regulēta). Prioritāri šādās situācijas jāizskata regulējuma samazināšana pirmajai kategorijai. Nevalstiskais sektors norādīja, ka attiecībā uz EK iniciatīvām (piemēram, *SMIT* rīks ar ko EK varētu apkopot informāciju tieši no komersantiem) ir svarīgi, ka šādas iniciatīvas nerada jaunu administratīvo slogu komercdarbībai, tā piemērošana tiek diferencēta pēc komersantu lieluma un tā ietvaros netiek izmantota sensitīva (piem., komercnoslēpums) informācija. Savukārt attiecībā uz situāciju Latvijā tika norādīts, ka izpildāmie uzdevumi valsts institūciju izstrādātajos rīcības plānos jādefinē konkrēti, jo dažkārt mērķu sasniegšanai izpildāmie uzdevumi tiek interpretēti ieviešot komersantiem lielu administratīvo slogu (kā piemērs tiek minēts jaunas prasības kases aparātu regulējumā, kam vispārējais uzdevums nodefinēts kā ēnu ekonomikas mazināšana). Tāpat par jaunu noteikumu paziņojumiem komersantiem, paziņojumu sistēmā paredzētais 3 mēnešu “nogaidīšanas” (*standstill*) periods jauna regulējuma pieņemšanai palīdzētu tiem attiecīgi pielāgot savu darbību jaunam regulējumam. MVU ir praktiski neiespējami izsekot jauniem noteikumiem, ja tiem nepastāv atsevišķas štata vietas šādam mērķim. Tādēļ valsts iestādēm jāņem vērā, ka komersanti būtu ieinteresēti jaunu noteikumu izskatīšanā (caur ‘notifikācijas’ procedūru), kas attiecas tikai uz to izvēlētajām eksporta valstīm, un nozaru asociācijas būtu ieinteresētas jaunu noteikumu izskatīšanā (caur ‘notifikācijas’ procedūru), kas attiecas uz Latvijai svarīgākajām eksporta nozarēm. Tika arī norādīts, ka šobrīd nav uzticības valsts pārvaldes nodrošinātajiem vienotajiem kontaktpunktiem un kā iemesli tiek minēta lēna atbilžu sniegšana vai nepietiekama informācija par to sniegtajām iespējām. Tāpat komersanti nav informēti par tādu palīdzības mehānismu kā SOLVIT iespējām, kas var palīdzēt problēmjautājumu risināšanā citā dalībvalstī. Par jaunu ES noteikumu ieviešanu tika atzīmēts, ka ja pieļaujamas atkāpes, vajadzētu apsvērt to piemērošanu, vienlaikus ievērojot brīvas komercdarbības aprites iespējas. Galvenokārt nepieciešams izvairīties no regulējuma, kurš ierobežo izaugsmi, neļaujot jaunām idejām tikt izmantotām. Visbeidzot, aizstāvot intereses jaunu ES iniciatīvu kontekstā, svarīgi iegūt citu dalībvalstu atbalstu, jo kopīgas nostājas iesniegšanai EK būs ievērojami lielāka ietekme un kur iespējams, jāiesniedz kopēji pozīcijas dokumenti (kā minimums kopīgi no Baltijas valstīm).

*3.1.6. Savstarpējās atzīšanas princips*

EK izstrādās visaptverošu rīcības plānu, lai uzlabotu zināšanas par atbilstošu savstarpējās atzīšanas principa piemērošanu, kā arī paredz pārskatīt Savstarpējas atzīšanas regulu[[17]](#footnote-17), ieskaitot iespējamas “brīvprātīgas pašdeklarācijas” par izpildītajām prasībām mītnes valstī ieviešanu.Lai arī savstarpējās atzīšanas princips ir nostiprināts ES tiesas praksē, kā arī atrunāts ES tiesību aktos, joprojām tiek ziņots par gadījumiem, kad tiek pieprasīts izpildīt citas ES dalībvalsts nacionālās prasības, lai komersants tajās spētu piedāvāt savas preces. Tā piemēram, 2016.gada 25.maija Ekonomikas ministrijas Tautsaimniecības padomes Iekšējā tirgus komitejas sēdē Latvijas tirdzniecības un rūpniecības kameras pārstāvji norādīja, ka to biedriem joprojām ienākot Zviedrijas tirgū tiek pieprasīts izpildīt nacionālās prasības (piemēram, saņemot sertifikāciju), jo Zviedrijas iesaistītās puses savstarpējās atzīšanas principu neuzskata par pietiekami uzticamu.

Ekonomikas ministrijas rīkotajos darbsemināros komersanti pauda uzskatu, ka “brīvprātīgas pašdeklarācijas” ieviešanai būtu apšaubāma ietekme, jo ja galamērķa dalībvalsts pieprasīs izpildīt nacionālās prasības, komersants neriskēs apsūdzēt lēmumu uz “brīvprātīgas pašdeklarācijas” pamata, bet gan izpildīs šīs prasības. Tāpat norādīts, ka EK jāveic pasākumi, lai savstarpējās atzīšanas principu attīstītu reglamentēto profesiju jomā, lai komersantiem būtu vieglāk pieņemt vai nosūtīt darbā profesionāļus, jo reglamentēto profesiju skaits ļoti atšķiras starp dalībvalstīm. EK arī jāattīsta “viena saziņas punkta” iespēja, kurā pārbaudīt visas galamērķa valsts prasības, lai tajā ievestu kādu preci. Šāds punkts nedrīkst būt piepildīts ar datubāzēm, kurā tiek pavadīts ilgs laiks meklējot nepieciešamo – vajadzīga, piemēram, “viena zvana” iespēja. Visbeidzot jāveic informatīvi pasākumi par savstarpējās atzīšanas principu un tas jādara mērķtiecīgi (piemēram, caur nevalstiskajām organizācijām), jo tradicionālās reklāmas kampaņas nesasniegtu pietiekami plašu mērķauditoriju.

*3.1.7. Neatbilstīgu ražojumu novēršana ES tirgū*

EK stiprinās tirgus uzraudzības regulējumu, uzlabos informācijas apmaiņu un tirgus uzraudzības programmu koordināciju, ieskaitot sadarbību ar muitu, kā arī uzlabos informācijas pieejamību komersantiem, izveidojot vienoto preču kontaktpunktu tīklu. Pašreiz Eiropas Savienībā (turpmāk – ES) darbojas sistēma, saskaņā ar kuru ražotājs (tā pilnvarotais pārstāvis vai importētājs) ir atbildīgs par preču drošumu. Lielākoties ir pietiekami, ja ražotājs (vai tā pilnvarotais pārstāvis) deklarē, ka viņa saražotā prece atbilst tam piemērojamām prasībām. Latvijā tirgus uzraudzību veic 9 tirgus uzraudzības iestādes[[18]](#footnote-18) un noteiktas funkcijas tirgus uzraudzībā nodrošina arī VID Muitas pārvalde. Ziņojumā par tirgus uzraudzību 2015.gadā secināts, ka liels neatbilstību skaits saglabājas bērnu rotaļu laukumos. Situācija, piemēram, uzlabojas būvistrādājumu jomā, vienlaikus ietvertais norāda, ka neatbilstības joprojām pastāv. Tirgus uzraudzības iestādes veikušas pārbaudes savās prioritāri uzraugāmajās jomās, piemēram, Veselības inspekcija kosmētikas un solāriju jomā, valsts sabiedrība ar ierobežotu atbildību Proves birojs cēlmetālu jomā, Valsts augu aizsardzības dienests mēslošanas līdzekļu jomā u.tml.

Ekonomikas ministrijas rīkotajos darbsemināros tika atzīmēts, ka negatīvi vērtējams atšķirīgais tirgus uzraudzības līmenis dažādās ES dalībvalstīs un daudz problēmas saistītas ar to, ka tirgus uzraudzības iestādes strādā nacionālajā tirgū un nevar sodīt citā valstī strādājošu komersantu. Tāpat prioritāte jāpiešķir kontrabandai – komersanti, kas aiz nejaušības/nezināšanas ieved un/vai izplata prasībām neatbilstošas preces ir mazākumā pret tiem, kas to dara ar nodomu. Tāpat tika norādīts, ka nozaru asociācijām un komersantiem bieži ir zināmi neatbilstošas preču ievešanas gadījumi un nepieciešamas uz kopīgu sadarbību vērstas programmas starp tirgus uzraudzības iestādēm un komersantiem, ar kuru palīdzību saukt pie atbildības negodīgos komersantus. Visbeidzot tika norādīts, ka veicinot patērētāju izpratni par savām tiesībām, palielinātos iespēja konstatēt prasību neatbilstības.

*3.1.8. Pārrobežu tiešsaistes līgumi*

EK ir nākusi klajā ar priekšlikumu, paredzot saskaņotus ES noteikumus digitālā satura pirkumiem tiešsaistē (e-grāmatas u.c.), kā arī preču distances pārdošanas līgumiem[[19]](#footnote-19). Šobrīd pārrobežu e-komercijas noteikumi jeb patērētāju tiesību aizsardzības un līgumtiesību noteikumi katrā ES dalībvalstī atšķiras, kas ir viens no iemesliem, kāpēc patērētāji un MVU nelabprāt iesaistās pārrobežu e-komercijā. Latvijā darbojas komersanti, kas piegādā digitālo saturu, aptverot gan audio un video, gan mākoņdatošanas pakalpojumus, gan sociālo tīklu pakalpojumus. Vienlaikus Latvijas komersanti sadarbojas arī ar citu ES dalībvalstu komersantiem, nodrošinot tos ar informācijas tehnoloģiju pakalpojumiem. Tomēr neņemot vērā iepriekš minēto, kā arī e-komercijas straujo izaugsmi, lielākā daļa Latvijas komersantu joprojām neizmanto visas iespējas, ko piedāvā ES Digitālais vienotais tirgus. Tikai 10% Latvijas mazumtirgotāju tirgo preces tiešsaistē patērētājiem no citām ES valstīm, vienlaikus vairāk nekā trīs reizes lielāku apjomu (31%) tirgojot tiešsaistē valstī, kurā komersants darbojas. Ja visā ES būtu spēkā vienādoti e-komercijas normatīvi, 53% Latvijas komersantu, kas atbildēja uz īpašu aptauju un aktīvi darbojas vai ir ieinteresēti darboties tiešsaistes pārrobežu tirdzniecībā, „pavisam noteikti” vai „zināmā mērā” uzsāktu vai palielinātu savus tiešsaistes pārrobežu tirdzniecības apjomus[[20]](#footnote-20).

Ekonomikas ministrijas rīkotajos darbsemināros tika secināts, ka regulatīvās vides radītie šķēršļi nav vienīgais, tomēr viens no galvenajiem pārrobežu darbības kavēkļiem. Nacionālo regulējumu harmonizācija, t.sk., patērētāju tiesību aizsardzības jautājumos ir nepieciešama un īpaši svarīga harmonizācija ir MVU kontekstā. Vienlaikus, ja nav iespējams pietiekami ātri un efektīvi harmonizēt likumdošanas aspektus ES līmenī 28 dalībvalstu starpā, būtu jāmēģina tuvināt un harmonizēt tos mazākās vienībās reģionāli, piemēram, Baltijas valstu līmenī.

*3.1.9. Ģeogrāfiskie ierobežojumi*

EK ir nākusi klajā ar priekšlikumu, lai novērstu nepamatotus ģeogrāfiskos ierobežojumus[[21]](#footnote-21). Tāpat EK ir publicējusi virkni priekšlikumu esošā autortiesību regulējuma modernizēšanai, tai skaitā, Regulu attiecībā uz ģeogrāfiskajiem ierobežojumiem[[22]](#footnote-22). Regulas priekšlikums paredz vienotu pieeju tam, lai nodrošinātu, ka pārnesamu tiešsaistes satura pakalpojumu abonenti Eiropas Savienībā (turpmāk – ES) var saņemt šos pakalpojumus, uz laiku uzturoties citā dalībvalstī. Saskaņā ar EK 2015.gada aptauju, tikai 37% no visām tīmekļa vietnēm patērētāji veiksmīgi nokļuva līdz apmaksas etapam un noslēdza savu pārrobežu pirkumu. Pārējos gadījumos tika noteikti ģeogrāfiskie ierobežojumi – 2% mājaslapu bloķēja pircējam piekļuvi vai automātiski pāradresēja, 27% mājaslapu neļāva pircējam reģistrēties, lai izdarītu pirkumu. Tāpat arī 32% mājaslapu atteicās piegādāt produktu uz pircēja mītnes valsti, un 32% mājaslapās pircēji nevarēja norēķināties par pirkumu, jo viņu maksāšanas līdzekļi netika pieņemti, vai tie nevarēja ievadīt savus maksāšanas datus. 45% no komersantiem, kuri apsver iespēju pārdot personām tiešsaistē digitālos pakalpojumus, norāda, ka autortiesību ierobežojumi tiem sagādā problēmas, proti, attur no pārdošanas ārzemēs. Saskaņā ar 2015.gadā veikto EK apsekojumu par ES komersantu aktivitātēm tiešsaistē[[23]](#footnote-23), no komersantiem, kas mēģinājuši pasūtīt preces tiešsaistē, Latvijā 64% komersantu norādījuši, ka ar to nav bijis problēmu. Tāpat Eiropas Patērētāju informēšanas centru tīkla (turpmāk – ECC-Net) 2016.gadā veiktās anketēšanas rezultātā par to vai Latvijas iedzīvotāji ir saskārušies ar diskrimināciju tika saņemtas 55 anketas un 34 no tajām iedzīvotāji atzinuši, ka ir kādreiz mēģinājuši iepirkties internetā, bet saņēmuši atteikumu dēļ savas valsts piederības vai dzīvesvietas.

Ekonomikas ministrijas rīkotajos darbsemināros tika uzsvērts, ka nepieciešama aktīva rīcība no EK puses, lai ES dalībvalstu bankās izdotas maksājumu kartes tiktu pieņemtas bez problēmām visā ES. Tāpat vispārējos EK regulējuma priekšlikumos par ģeogrāfisko ierobežošanu jāpieļauj gadījumi, kad bloķēšanai ir pamatoti un objektīvi iemesli (autortiesību aizsargāti darbi, pārmērīgas pasta piegāžu izmaksas uz citām dalībvalstīm vai attāliem reģioniem u.tml.). EK jāizslēdz no ģeogrāfisko ierobežojumu diskusijas un regulējuma priekšlikumiem situācijas, kad tiek iegādāts ar autortiesībām aizsargāts materiāls – EK iesākumā jāpārskata un jāmodernizē pastāvošais autortiesību regulējums, kas ir galvenais pamats ģeogrāfiskajai bloķēšanai šādos gadījumos.

*3.1.10. PVN administratīvā sloga mazināšana*

EK ir nākusi klajā ar rīcības plānu attiecībā uz PVN. Tā paredz nākt klajā ar tiesību aktu priekšlikumiem nolūkā mazināt ar PVN administrēšanu saistīto administratīvo slogu, kas rodas atšķirīgu PVN režīmu dēļ, tostarp paplašināt pašreizējo vienoto PVN elektroniskās reģistrācijas un maksājumu mehānismu, kā arī dot iespēju mītnes valstij veikt vienotu pārrobežu PVN revīziju. Tajā pašā laikā PVN rīcības plānā minēto pasākumu mērķis ir arī veicināt lielāku uzticēšanos starp pievienotās vērtības nodokļa maksātājiem un nodokļu administrācijām, kā arī starp ES nodokļu administrācijām. Sarežģījumi, kas rodas, saskaroties ar daudzām dažādām valstu sistēmām, rada būtisku šķērsli pievienotās vērtības nodokļa maksātājiem, kuri mēģina veikt pārrobežu tirdzniecību tiešsaistē un bezsaistē. Kopš 2015.gada 1.janvāra, kad spēkā stājās jaunie noteikumi par pakalpojuma sniegšanas vietu, PVN par visiem elektronisko sakaru, apraides un elektroniski sniegtiem pakalpojumiem tiek iekasēts valstī, kurā atrodas klients, nevis valstī, kurā atrodas pakalpojuma sniedzējs. Kā tiek norādīts dokumentā COM(2015) 192 final “Digitālā vienotā tirgus stratēģija Eiropai”, ES pievienotās vērtības nodokļa maksātājiem, kas vēlas veikt pārrobežu tirdzniecību, saskaras ar PVN atbilstības ievērošanas izmaksām vismaz EUR 5 000 gadā par katru mērķa dalībvalsti.

Ekonomikas ministrijas rīkotajos darbsemināros komersanti piekrita, ka dažādās valstu sistēmas apgrūtina pārrobežu darbību, līdz ar to pēc iespējas saskaņotākas nodokļu sistēmas atvieglotu administratīvo slogu. Tika atzīmēts, ka ir apšaubāms fakts, ka vienmēr patērētājam iegādājoties preci vai pakalpojumu internetā no kāda ārvalstu tirgotāja, par šo darījumu tiek maksāti nodokļi, tādēļ jāuzlabo šo darījumu kontrole. Tika atzīmēts, ka Latvijā notiek virzība uz pareizo pusi un jāveicina un jāpaātrina VID elektroniskās deklarēšanas sistēmas (turpmāk - EDS) funkcionalitātes uzlabojumi, vienkāršotas atskaites un vienas informācijas nepieprasīšana (*once-only*) vairākkārt.

*3.1.11. Interneta platformas*

EK ir nākusi klajā ar komunikāciju par interneta platformām[[24]](#footnote-24), vērtējot ar tām saistītās iespējas un izaicinājumus. Tiešsaistes platformas turpina attīstīties tādā tempā, kas nav pieredzēts nevienā citā ekonomikas nozarē. Pašlaik tās aptver plašu pasākumu kopumu, tostarp tiešsaistes reklāmas platformas, meklētājprogrammas, sociālo mediju un radošā satura vietnes, aplikāciju izplatīšanas platformas, sakaru pakalpojumi, maksājumu sistēmām, sadarbības ekonomikas platformas u.c. Vienlaikus 2016.gada Eirobarometra pētījums par tiešsaistes platformām liecina, ka 72% respondentiem ir bažas par platformu savāktajiem datiem par viņiem vai viņu darbību. Tāpat arī 72% uzskata, ka tiešsaistes platformas būtu jāregulē, lai ierobežotu to, cik lielā mērā platformas uzrāda atšķirīgus rezultātus to lietotājiem, pamatojoties uz savāktajiem datiem par viņu iepriekšējām aktivitātēm. Tajā pašā laikā, 56% aptaujāto norādīja, ka viņi nelasa tiešsaistes platformu noteikumus un nosacījumus. Latvijas IKT nozares pakalpojumu eksports 2015. gadā uzrādījis ievērojamu izaugsmi. Kopējais nozares pakalpojumu eksports pieaudzis par 24% kopš 2014.gada, sasniedzot 361,32 miljonus euro.

Ekonomikas ministrijas rīkotajos darbsemināros tika atzīmēts, ka EK jārada Vienots Digitālais tirgus, novēršot regulējuma sadrumstalotību. Sevišķi jāpievēršas ambicioziem noteikumu piemērošanas pasākumiem un jāveicina vienāda regulējuma ieviešana un piemērošana viscaur ES, lai nebūtu atšķirīga situācija katrā dalībvalstī vienā un tajā pašā jautājumā. Šajā kontekstā arī nepieciešama noteikumu ieviešanas uzraudzības stiprināšana EK līmenī. Vienlaikus EK nepieciešama plaša citu dalībvalstu un starptautisko tirgu labās pieredzes apzināšana, pirms tie izstrādā jaunu regulējumu ES līmenī.

*3.1.12. Datu aizsardzība / Kiberdrošība*

EK ar kiberdrošības industrijas pārstāvjiem, kuri ir apvienoti Eiropas Kiberdrošības organizācijā (ECSO), 2016.gada jūlijā parakstīja vienošanos par publiskā un privātā sektora partnerību kiberdrošības jomā (cPPP). No Latvijas puses ECSO piedalās Latvijas Informācijas un komunikācijas tehnoloģijas asociācija. Paredzēts, ka ES pētniecības un inovācijas programmā “Apvārsnis 2020” (Horizon 2020), konsultējoties ar ECSO, ieguldīs 450 miljonus euro kiberdrošības preču izstrādē. Gaidāms, ka trīsreiz vairāk investēs kiberdrošības tirgus dalībnieki, kurus pārstāv ECSO. cPPP un ECSO ir iesaistījušies arī nacionālo, reģionālo un vietējo pārvaldību, pētniecības centru un akadēmisko aprindu pārstāvji.

Dalībvalstis un ES institūcijas ir atzinušas nepieciešamību uzlabot tīklu un informācijas sistēmu drošību un gatavību kiberuzbrukumiem, saskaņā ar 2016.gada jūlijā pieņemto Tīklu un informācijas drošības (NIS) direktīvu. Dalībvalstis un ES institūcijas par svarīgu atzinušas kritiskās informācijas infrastruktūras aizsardzību un efektīvu reaģētspējas veidošanu uz kiberdraudiem, kā arī ir pieņēmušas valsts un ES līmeņa kiberdrošības stratēģijas un regulējumus.

Attiecībā uz personas datu un privātās dzīves aizsardzību ES ir apņēmusies nodrošināt augstākos aizsardzības standartus, ko garantē Pamattiesību hartas 7. un 8.pants. Vienlaikus tikai 22 % Eiropas iedzīvotāju pilnībā uzticas meklētājprogrammām, sociālo tīklu vietnēm un e-pasta pakalpojumu sniedzējiem. No interneta lietotājiem 72 % uztraucas, ka no tiem tiešsaistē tiek pieprasīts pārlieku daudz personas datu. 2014.gadā apstiprinātā Latvijas Kiberdrošības stratēģija 2014.-2018. gadam un no tās izrietošais rīcības plāns nosaka stratēģiskās prioritātes kiberdrošības politikas veidošanā, tostarp pasākumus izpratnes veicināšanai un uzticamības veidošanai attiecībā uz informācijas un komunikāciju tehnoloģijām.

Ekonomikas ministrijas rīkotajos darbsemināros tika atzīmēts, ka jāveicina digitālo prasmju līmenis visās jomās, lai Latvijas sabiedrība pārzinātu digitālo tehnoloģiju izmantošanu, kā arī būtu informēti par drošību internetā, samazinot iespēju kļūt par krāpšanas (spam/phishing utt.) upuriem digitālajā vidē. Tāpat ir ievērojami jāpalielina investīcijas kiberdrošībā, tādēļ EK iniciatīva ir apsveicama un ir jāievieš efektīvi. Vienlaikus jāpiemēro vienādas prasības attiecībā uz starpvalstu pakalpojumu sniedzējiem, kas ES darbojas bez robežām (pašmāju pakalpojumu sniedzēji ir stingri noregulēti, bet ārzemju pakalpojumu sniedzēji dažkārt neievēro regulējumu).

*3.1.13. Mākoņdatošana un datu brīva aprite*

EK ir nākusi klajā ar komunikāciju par industrijas digitalizāciju, kā arī mākoņdatošanas un datu pieejamības attīstību[[25]](#footnote-25). EK plāno īsteno iniciatīvas saistībā ar datu īpašumtiesībām, sadarbspēju, izmantojamību un piekļuvi (savstarpējie darījumi, automātiski ģenerētie dati un *“mašīna-mašīnai”* dati), kā arī uzsākt Eiropas mākoņdatošanas iniciatīvu, tostarp mākoņpakalpojumu sertificēšanu un zinātnes mākoņdatošanu, kas atvērta pētniecībai. Lielie dati, mākoņdatošanas pakalpojumi un lietiskais internets ir ļoti svarīgi ES konkurētspējas aspekti. Lielo datu sektors pieaug par 40 % gadā, septiņreiz ātrāk nekā IKT tirgus. Bieži tiek uzskatīts, ka dati ir ekonomikas izaugsmes, inovācijas un digitalizācijas katalizators visās ekonomikas nozarēs, jo īpaši attiecībā uz MVU (un jaunuzņēmumiem) un sabiedrību kopumā. Saskaņā ar EK pētījumu no 2015.-2020.gadam, mākoņdatošana var nest aptuveni 449 miljardus euro lielu IKP pieaugumu ES 28 dalībvalstīs (t.sk. publiskajā sektorā), no kuriem 103 miljardi euro IKP 2020.gadā, kas veido 0.71% no kopējā ES IKP – trīs reizes vairāk nekā 2013.gadā. Laika posmā no 2015-2020.gadam tiks radīti aptuveni 303,000 jauni komersanti, jo īpaši MVU, pateicoties uz mākoņdatošanu balstītu tehnoloģiju pieejamībai un pieņemšanai. No 2008.-2020. gadam kopumā tiktu radītas 1,6 miljoni darba vietu, no kurām gandrīz 1 miljons darbavietu tiks izveidotas posmā no 2015.-2020.gadam. Kopējā vērtība, piemēram, mākoņdatošanas tirgum ES 2013.gadā tika lēsta aptuveni 9,5 miljardi euro, mazāk nekā 3% no kopējā IT budžeta publiskajā un privātā sektora ES. Šī vērtība pieaugs līdz 17,2 miljardiem euro līdz 2015.gadam un 44,8 € miljardiem līdz 2020. gadam, t.i., gandrīz piecas reizes no tirgus apjoma 2013.gadā un vairāk nekā 10% no prognozētā IT budžeta 2020.gadā. Saskaņā ar Centrālās statistikas pārvaldes sagatavoto informatīvo apskatu[[26]](#footnote-26), 2015.gadā vien 8 % Latvijas komersantu izmanto mākoņdatošanas pakalpojumus.

Ekonomikas ministrijas rīkotajos darbsemināros tika atzīmēts, ka Latvijā jāveido izglītības politika, kas ir atbalstoša inovāciju un tehnoloģiju izmantošanai skolās (piemēram, mobilo aplikāciju potenciāla izmantošana izglītības sistēmā, lai to padarītu efektīvāku). Savukārt EK izstrādājot turpmākās iniciatīvas un regulējumu datu brīvas aprites nodrošināšanai jāņem vērā jautājums par savstarpējo savietojamību ar trešajām valstīm (piemēram, dažādi pavadzīmju standarti, datu nolasīšanas nesavietojamība). Savstarpējā automatizācija un savietojamība ir īpaši svarīga inovācijām, kā arī informācijas apmaiņai un pieejamībai dažādās nozarēs (telesakari, transports, izglītība u.c.). Tika norādīts, ka palīdzētu vienots digitālais “mākonis” visā ES. Īpaši tas palīdzētu, ja, kā minimums, tajā būtu brīva datu aprite un pieejamā informācija par projektiem, kas veidoti ar ES fondu atbalstu, piemēram, “Apvārsnis-2020” (*Horizon 2020*) ietvaros. EK jāizskata un jāizmēģina visas iespējas inovatīvās komercdarbību atbalstošās tehnoloģijas (lietiskais internets un viedās ierīces, mākoņdatošana, robotika, augstas veiktspējas skaitļošana u.c.), kas jau darbojas atbilstoši reģionāli un to atbalstošo regulējumu ieviest ES līmenī, neveidojot jaunu regulējumu. Savukārt Latvijā jāveicina aktivitātes, kas ļauj saglabāt un apmainīties ar datiem starp institūcijām un organizācijām, izmantojot inovatīvus mākoņdatošanas pakalpojumus, piemēram, “mākonis”, kam iespējams paredzēt VID piekļuvi, lai automatizētu VID pārbaudes procesus. Vienlaikus jāievēro, ka veicot personas datu apstrādi, izmantojot mākoņdatošanas pakalpojumus, jānodrošina kontrole un pārredzamība pār personas datiem, kā arī datu subjektu informēšana.

*3.1.14. E-Pārvalde*

EK ir nākusi klajā ar ES e-pārvaldes rīcības plānu 2016.–2020. gadam[[27]](#footnote-27). Tajā cita starpā paredzēti pasākumi attiecībā uz komersantu reģistru savstarpēju savienojamību, un kopā ar dalībvalstīm plānots izveidot izmēģinājuma projektu datu iegūšanas principam “tikai vienreiz” (*once-only*). Tiešsaistes sabiedriskajiem pakalpojumiem ir būtiska nozīme izmaksu efektivitātes un kvalitātes paaugstināšanai pakalpojumiem, kas tiek sniegti iedzīvotājiem un komersantiem. Tikai 48 % gadījumu valsts pārvaldes iestādes atkārtoti izmanto to rīcībā jau esošo informāciju par iedzīvotājiem vai komersantiem, neveicot jaunu informācijas pieprasījumu. “Tikai vienreiz” (*once–only*) principa paplašināšana līdz 2017.gadam radītu aptuveni 5 miljoni euro neto ietaupījumus ES līmenī. Būtiska ir pakalpojumu pārrobežu pieejamība, jo vidēji ES tikai 57% no valsts pakalpojumiem ir pieejami pārrobežu komersantiem, un tikai 41% citu ES dalībvalstu pilsoņiem. 73% no sabiedrisko pakalpojumu mājas lapām nav mobilajiem telefoniem draudzīgas versijas. Rīcība e-pārvaldības attīstībai, un tostarp, elektronisko pakalpojumu izstrādei un pārrobežu sadarbības veicināšanai digitālā vienotā tirgus izveidei Latvijā tiek plānota Informācijas sabiedrības attīstības pamatnostādnēs 2014.-2020.gadam. 2016.gadā turpinās arī vienas pieturas aģentūras principa ieviešana, uzlabojot publiskās pārvaldes sniegto pakalpojumu pieejamību Vienotajā kontaktpunktā – vienotajā valsts un pašvaldību pakalpojumu portālā [www.latvija.lv](http://www.latvija.lv). Tāpat 2015.gadā ir izstrādāta e-konkursu un e-izsoļu infrastruktūra pārejai uz publisko iepirkumu procedūru pilnīgi elektronisku rīkošanu un 2016.gadā notiek infrastruktūras izmēģinājuma ekspluatācija. Tāpat lai nodrošinātu sekmīgu visu dalībvalstu komercdarbības reģistru starpsavienojumu, Latvijā vairākos posmos tiek ieviesta Direktīva 2012/17/ES[[28]](#footnote-28). Latvijas  nacionālajā e-paraksta risinājumā arī ir ieviests ES prasībām atbilstošs e-paraksta formāts, kā arī iespēja parakstīt e-dokumentus ar Lietuvas un Igaunijas eID kartēm un veikt šādu dokumentu pārbaudi. 2015.gada 15.maijā stājās spēkā grozījumi Ministru kabineta 2012.gada 21.februāra noteikumos Nr.134 “Personu apliecinošu dokumentu noteikumi”, kas nosaka, ka visās  personas apliecībās (eID) ir iestrādāts datu nesējs - kontakta mikroshēma, kura atbilst prasībām, kas tiesību aktos noteiktas drošiem elektroniskā paraksta radīšanas līdzekļiem un kurā  personai no 14 gadu vecuma ir iekļauti dati elektroniskā paraksta radīšanai un pārbaudei, kvalificēts elektroniskā paraksta sertifikāts, dati elektroniskai identitātes apliecināšanai un pārbaudei, autentifikācijas sertifikāts, dati iekļautās informācijas aizsardzībai un automatizētai apstrādei (metadati), kas tiek aktivizēti līdz ar eID kartes saņemšanu.  Tāpat Ministru kabinets 2016.gada 8.novembrī, izskatot informatīvo ziņojumu “Par iespējamiem finansēšanas risinājumiem sertifikācijas pakalpojumu nodrošināšanai personu apliecībās (eID) un to, kā vienotu un prioritāru līdzekli personas elektroniskās identitātes nodrošināšanai”, lēma noteikt eID karti kā obligātu dokumentu iedzīvotājiem, paredzot pārejas periodu no 2019.gada līdz 2022.gadam.

Ekonomikas ministrijas rīkotajos darbsemināros tika norādīts, ka digitālie jautājumi pašlaik ietekmē visas nozares un ir viena no EK prioritātēm un nākotnē kļūs aizvien aktuālāki gan nacionālajā gan ES līmenī, tādēļ jāapsver vienotas institūcijas (ministrijas) izveide, kurai būtu kapacitāte un zināšanas šo jautājumu koordinēšanā, uzņemoties atbildību nacionālā līmenī. EK izstrādājot e-risinājumus nepieciešams plaši iesaistīt komersantus. Komersanti būs tie, kas potenciāli lietos izstrādātos e-risinājumus, tādēļ svarīgi tos uzklausīt, lai risinājumus padarītu maksimāli lietotājam draudzīgus. Tika atzīmēts, ka vispārīgi nepieciešams efektīvi virzīties uz visu valsts pārvaldes pakalpojumu digitalizāciju. Tāpat EK jānodrošina ērti pieejama, pilnībā apvienota sistēma, kurā iespējams salīdzināt dažādu ES valstu nodokļu sistēmas, likuma īpatnības un visas prasības par komercdarbību. Iespējami sarežģījumi tiek saskatīti savstarpējai savietojamībai, piemēram, reģistriem, jo datu pārsūtīšanai un apstiprināšanai vajadzīgs laiks – Eiropas mērogā tas aizņemtu ļoti ievērojamu laiku (algoritmi, kas apstrādātu un pārbaudītu datu pareizību visticamāk strādātu ilgi). Vienlaikus EK ātrāk jāattīsta vienots, visur ES nolasāms e-paraksts (taču jāuzsver jau pieejamās labās prakses (piemēram, reģionāli) apgūšana). Komersanti uzskata, ka e-paraksta saņemšanas procesā tiek zaudēti aptuveni 70% potenciālo lietotāju. Piemēram, Igaunijā e-paraksts jau ir iestrādāts kartēs, tas ir aktivizēts un apmaksāts, un persona var uzreiz sākt to izmantot, un uz šādu risinājumu jāvirzās Latvijā, vai arī par risinājumu attīstību attiecīgi nepieciešama plašāka publikas informēšana. Tika atzīmēts, ka Latvija ir viena no retajām ES dalībvalstīm, kurā joprojām ir neattīstīta e-pavadzīmju sistēma, kuras bieži nav iespējams savietot ar dažādiem e-parakstu risinājumiem. Tāpat atzīmēts, ka iepirkumu procesus šobrīd ievērojami apgrūtina izziņu obligāta iesniegšana fiziskā formā (piemēram, pieteikumam nepieciešamie dokumenti jāiesniedz diskā vai zibatmiņā), un nepieciešama automatizēta, pilnībā digitāla iesniegumu sistēma, kas nav atkarīga no pieteicēja atrašanās vietas. Tika norādīts, ka Eiropas fondi un ar tiem saistītie projekti tiek sasteigti un dažkārt nepārdomāti ieviesti – jāizvērtē cik skaidri, stratēģiski un laicīgi tiek definēti soļi, kā Latvijā visefektīvāk ieviest e-pārvaldes uzlabošanas projektus un kādi risinājumi patiešām uzlabotu komersantu veiktspēju un atvieglotu to darbību. Komersanti atzina, ka VID EDS attīstās un principā ir apmierinoša, tomēr nepieciešama iespēja vienlaicīgi iesniegt vairākus dokumentus, kas vienkāršotu dokumentu iesniegšanu un būtu ieguvums no komersantu skatupunkta. EDS ir laba bāze, jo vispiemērotākās sistēmas komersantiem ir tās, kas saņem datus no citām sistēmām par subjektu veiktajām darbībām, pašas veic darbības (aprēķina nodokļus), un nepieciešams tikai apstiprinājums vai nelieli labojumi no nodokļu maksātāja puses. Tika atzīmēts, ka viens no aktuālākajiem ir jautājums par datu pieejamību. Latvijas tautsaimniecībai lielus ieguvumus varētu sniegt plašāka pieejamība informācijai, ko apkopo telesakaru komersanti, bibliotēkas u.c. Tika norādīts, ka ja ir iegūta atļauja no datu subjekta viņa personīgo datu apstrādei no valsts iestāžu datu bāzēm, tad datu apstrādei būtu jābūt iespējamai, vienlaikus jāievēro, ka saskaņā ar Fizisko personu datu aizsardzības likumu personas datu apstrāde ir jāveic tikai atbilstoši paredzētajam mērķim un tam nepieciešamajā apjomā. Tāpat šobrīd ir grūtības iegūt datus no valsts iestādēm, jo sistēmas ir novecojušas un dati tiek izsniegti par maksu papīra formātā. Nepieciešams nodrošināt bezmaksas datu iegūšanu mašīnlasāmā formātā tieši no datu bāzes[[29]](#footnote-29). Visbeidzot, ņemot vērā, ka Eiropas digitālā progresa ziņojumā par 2015.gadu ciparu tehnoloģijas integrācijā komercdarbībā Latvijai ir gandrīz vissliktākais rādītājs ES un Latvijas komersanti atpaliek no ES visos e-komercijas aspektos un salīdzinājumā ar iepriekšējo gadu arī tiešsaistes komercdarbība nav uzlabojusies, ir steidzami jāveido apmācības komersantiem, mērķtiecīgi veicinot digitālās prasmes, un izglītojot komersantiem par efektīgumu un labumu, ko sniedz tehnoloģiju izmantošana to komercdarbībā.

**4. Secinājumi un turpmākā rīcība**

Darbsemināru rezultāti ir apkopoti šī informatīvā ziņojuma pielikumā, ar mērķi izmantot Latvijas komersantu interesēm atbilstoša regulējuma un komercdarbības vides veidošanā. Kopumā darbsemināros tika apkopoti 132 secinājumi par pārrobežu komercdarbību un ES Vienotā un Digitālā vienotā tirgus attīstības tendencēm, tostarp priekšlikumi ES Vienotā un Digitālā vienotā tirgus funkcionēšanas uzlabošanai un Latvijas komercdarbības vides konkurētspējas stiprināšanai.

Darbsemināros tika identificēts gan viedoklis par Latvijas interesēm ES institūciju kompetencē esošajos jautājumos, gan arī nacionālie problēmjautājumi un to ieteicamie risinājumi dažādās komercdarbībai aktuālās tēmās.

Pielikumā Nr.1 attiecīgi uzskaitītas Ekonomikas ministrijas 2016.gada rīkotajos darbsemināros par ES Vienotā tirgus stratēģiju un par ES Digitālā vienotā tirgus stratēģiju diskutētās ES iniciatīvas, kā arī izvirzīti pamatprincipi, prioritātes, rīcības virzieni, galvenie uzdevumi vai sasniedzamie rezultāti attiecīgajām EK iniciatīvām. Uzskaitītās vadlīnijas par pasākumiem ES līmenī Ekonomikas ministrija ņems vērā iesniedzot attiecīgos priekšlikumus Eiropas Komisijai[[30]](#footnote-30). Minētās vadlīnijas par Latvijas interesēm arī citām institūcijām ieteicams iespēju robežās ņemt vērā, izstrādājot un paužot Latvijas nostāju dažādos to kompetencē esošos ES sanāksmju formātos.

Pielikumā Nr.2 uzskaitītas Ekonomikas ministrijas 2016.gada rīkotajos darbsemināros diskutētās ES iniciatīvas un apkopoti darbsemināros uzsvērtie nacionālo problēmjautājumu ieteicamie risinājumi, kuru izpilde potenciāli Latvijas komersantiem atvieglotu komercdarbības veikšanas iespējas un sniegtu konkurētspējas priekšrocības, vienlaikus uzlabojot pārrobežu preču tirdzniecības un pakalpojumu sniegšanas iespējas, ar vispārējo mērķi veidot vienotu redzējumu valsts pārvaldē par konkurētspējīgu Latvijas komercdarbības vidi ES mērogā. Par pielikumā Nr.2 ietvertajiem pasākumiem tiks organizētas turpmākas diskusijas, lai izvērtētu to samērīgumu, īstenošanas lietderību, kā arī saistītajām aktivitātēm (t.sk., piemēram, grozījumiem normatīvajos aktos).

Ministru prezidenta biedrs,

ekonomikas ministrs                                              A.Ašeradens

Vīza: valsts sekretārs J.Stinka

13.12.2016. 14:21

7320

R.Bērziņš  
67013197, [Reinis.Berzins@em.gov.lv](mailto:Reinis.Berzins@em.gov.lv)

1. OJ C 191, 29.07.1992. [↑](#footnote-ref-1)
2. OJ C 115, 09.05.2008. [↑](#footnote-ref-2)
3. “Komisijas darba programma 2016.gadam. Nav īstais brīdis lai rīkotos kā ierasts” COM(2015) 610 final, 27.10.2015. [↑](#footnote-ref-3)
4. “Vienotā tirgus pilnīgošana — plašākas iespējas cilvēkiem un uzņēmumiem” COM(2015) 550 final, 28.10.2015 [↑](#footnote-ref-4)
5. “Digitālā vienotā tirgus stratēģija Eiropai” COM(2015) 192 final, 06.05.2015 [↑](#footnote-ref-5)
6. Eiropas Parlamenta un Padomes 2004.gada 27.oktobra Regula (EK) Nr. 2006/2004 par sadarbību starp valstu iestādēm, kas atbildīgas par tiesību aktu īstenošanu patērētāju tiesību aizsardzības jomā [↑](#footnote-ref-6)
7. Padomes 1993.gada 27.septembra Direktīva 93/83/EEK par dažu noteikumu saskaņošanu attiecībā un autortiesībām un blakustiesībām, kas piemērojamas satelītu apraidei un kabeļu retranslācijai [↑](#footnote-ref-7)
8. Eiropas Parlamenta un Padomes 2010.gada 10.marta Direktīva 2010/13/ES par to, lai koordinētu dažus dalībvalstu normatīvajos un administratīvajos aktos paredzētus noteikumus par audiovizuālo mediju pakalpojumu sniegšanu [↑](#footnote-ref-8)
9. Eiropas Parlamenta un Padomes 2008.gada 9.jūlija Regula (EK) Nr. 764/2008, ar ko nosaka procedūras, lai dažus valstu tehniskos noteikumus piemērotu citā dalībvalstī likumīgi tirgotiem produktiem, un ar ko atceļ Lēmumu Nr. 3052/95/EK [↑](#footnote-ref-9)
10. The Cost of Non-Europe in the Single Market, September 2014, European Parliamentary Research Service (<http://www.europarl.europa.eu/RegData/etudes/STUD/2014/510981/EPRS_STU%282014%29510981_REV1_EN.pdf>) [↑](#footnote-ref-10)
11. COM(2016) 356, 02.06.2016. [↑](#footnote-ref-11)
12. Ministru kabineta 2016.gada 29.septembra sēdes protokola Nr.49 8.§ [↑](#footnote-ref-12)
13. <http://ec.europa.eu/DocsRoom/documents/11139/attachments/1/translations/en/renditions/native> [↑](#footnote-ref-13)
14. Eiropas Parlamenta un Padomes 2007.gada 11.decembra Direktīva 2007/66/EK, ar ko Padomes Direktīvas 89/665/EEK un 92/13/EEK groza attiecībā uz pārskatīšanas procedūru efektivitātes uzlabošanu valsts līgumu piešķiršanas jomā [↑](#footnote-ref-14)
15. <http://ec.europa.eu/internal_market/scoreboard/performance_per_policy_area/public_procurement/index_en.htm> [↑](#footnote-ref-15)
16. „[Intelektuālā īpašuma tiesību ietilpīgas nozares – ieguldījums ekonomikas veiktspējā un nodarbinātībā Eiropas Savienībā](https://oami.europa.eu/tunnel-web/secure/webdav/guest/document_library/observatory/documents/IPContributionStudy/executive_summary/executive%20summary-lv.pdf)”, Eiropas Savienības Intelektuālā īpašuma birojs un Eiropas Patentu iestāde, 2013, ([https://euipo.europa.eu/tunnel-web/secure/webdav/guest/document\_library/observatory/documents/  
    IPContributionStudy/executive\_summary/executive%20summary-lv.pdf](https://euipo.europa.eu/tunnel-web/secure/webdav/guest/document_library/observatory/documents/IPContributionStudy/executive_summary/executive%20summary-lv.pdf)) [↑](#footnote-ref-16)
17. Eiropas Parlamenta un Padomes 2008.gada 9.jūlija Regula (EK) Nr. 764/2008, ar ko nosaka procedūras, lai dažus valstu tehniskos noteikumus piemērotu citā dalībvalstī likumīgi tirgotiem produktiem, un ar ko atceļ Lēmumu Nr. 3052/95/EK [↑](#footnote-ref-17)
18. Patērētāju tiesību aizsardzības centrs (PTAC); Veselības inspekcija (VI); Valsts sabiedrība ar ierobežotu atbildību „Latvijas Proves birojs” (VSIA LPB); Valsts vides dienests (VVD); Valsts augu aizsardzības dienests (VAAD); Valsts ieņēmumu dienesta Nodokļu kontroles pārvalde (VID NKP); Pārtikas un veterinārais dienests (PVD); Valsts tehniskās uzraudzības aģentūra (VTUA); Valsts policija (VP). [↑](#footnote-ref-18)
19. Proposal for a Directive of the European Parliament and of the Council on certain aspects concerning contracts for the online and other distance sales of goods; Proposal for a Directive of the European Parliament and of the Council on certain aspects concerning contracts for the supply of digital content [↑](#footnote-ref-19)
20. Eiropas Komisija, “Latvija: Faktu Lapa. Eiropas Digitālie Līgumi”, Decembris 2015 [↑](#footnote-ref-20)
21. Priekšlikums – Eiropas Parlamenta un Padomes Regulai, ar ko novērš ģeogrāfisko bloķēšanu un cita veida diskrimināciju klientu valstspiederības, dzīvesvietas vai uzņēmējdarbības veikšanas vietas dēļ iekšējā tirgū un groza Regulu (EK) Nr. 2006/2004 un Direktīvu 2009/22/EK [↑](#footnote-ref-21)
22. priekšlikums Eiropas Parlamenta un Padomes regulai par tiešsaistes satura pakalpojumu pārrobežu pārnesamības nodrošināšanu iekšējā tirgū [↑](#footnote-ref-22)
23. Flash Eurobarometer 413 “Companies engaged in online activities”, 2015, European Commission [↑](#footnote-ref-23)
24. COM(2016) 288/2 [↑](#footnote-ref-24)
25. COM(2016)180, 19.04.2016; COM(2016)178, 19.04.2016 [↑](#footnote-ref-25)
26. Informācijas un komunikācijas tehnoloģiju lietošana un e-komercija uzņēmumos 2015.gadā [↑](#footnote-ref-26)
27. COM(2016) 179 final, 19.04.2016 [↑](#footnote-ref-27)
28. Eiropas Parlamenta un Padomes 2012. gada 13. jūnija direktīvu 2012/17/ES, ar ko groza Padomes direktīvu 89/666/EEK un Eiropas Parlamenta un Padomes direktīvas 2005/56/EK un 2009/101/EK attiecībā uz centrālo reģistru, komercreģistru un uzņēmumu reģistru savstarpējo savienojamību [↑](#footnote-ref-28)
29. CSDD tika atzīmēts kā gan labais, gan sliktais piemērs – daži dati ir ērti iegūstami tā datubāzē ([www.e.csdd.lv](http://www.e.csdd.lv)), taču citus datus iespējams saņemt tikai papīra formātā uz vietas CSDD filiālē [↑](#footnote-ref-29)
30. Priekšlikumus paredzēts iesniegt, izmantojot REFIT (Normatīvās atbilstības un izpildes programma) platformu (<http://ec.europa.eu/smart-regulation/refit/index_lv.htm>) [↑](#footnote-ref-30)